Broj: 711-I-1325-P-402-22/23-05-24

Zagreb, 02. lipnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Damira Truta, OIB:** **…………..**, **ravnatelja Ravnateljstva civilne zaštite u Ministarstvu unutarnjih poslova,** pokrenutom po službenoj dužnosti, na 9. sjednici održanoj 02. lipnja 2023. godine, donosi sljedeću

**ODLUKU**

1. **Obveznik Damir Trut, ravnatelj Ravnateljstva civilne zaštite u Ministarstvu unutarnjih poslova, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Damir Trut, ravnatelj Ravnateljstva civilne zaštite u Ministarstvu unutarnjih poslova, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom obveznik obnaša dužnost ravnatelja Ravnateljstva civilne zaštite u Ministarstvu unutarnjih poslova od 09. rujna 2021.godine, ima status obveznika sukladno članku 3. stavku 3. ZSSI-a te je dužan poštivati odredbe navedenog Zakona koje se odnose na obvezu podnošenja imovinske kartice.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom stupanja na dužnost pomoćnika ministra unutarnjih poslova koju je Povjerenstvo zaprimilo dana 11. kolovoza 2021. godine te 15. siječnja 2023. godine povodom godišnje obveze podnošenja za 2022. godinu. Također, utvrđeno je da je obveznik podnio imovinsku karticu dana 21. rujna 2021. godine, povodom prestanka obnašanja dužnosti pomoćnika ministra unutarnjih poslova. Međutim, iz navedenog Registra proizlazi da obveznik nije podnio imovinsku karticu povodom godišnje obveze podnošenja za 2021.godinu.

Slijedom navedenog, Povjerenstvo je dana 19. travnja 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj: 711-I-772-P-402-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz navedene obavijesti.

Dana 09. svibnja 2023. godine zaprimljeno je očitovanje obveznika u kojem navodi da od 09. rujna 2021. godine obnaša dužnost ravnatelja Ravnateljstva civilne zaštite Ministarstva unutarnjih poslova, a da je do navedenog datuma obnašao dužnost pomoćnika ministra unutarnjih poslova. Nadalje, navodi da je po prestanku obnašanja dužnosti pomoćnika ministra unutarnjih poslova, a po stupanju na novu dužnost, dana 21. rujna 2021. godine podnio imovinsku karticu te da je sljedeću imovinsku karticu podnio 11. kolovoza 2022. godine, iz čega da je razvidno kako nije izbjegavao podnositi imovinske kartice već da je propust počinjen nehotično. Također, ističe da je u proteklom razdoblju sustav civilne zaštite djelovao u otežanim okolnostima uslijed izvanredne situacije kao posljedice elementarnih nepogoda, pandemije i ratnih događanja u Ukrajini, čime da je znatno povećan opseg poslova Ravnateljstva, a time i njega osobno kao ravnatelja. Ujedno tvrdi da je u spornom razdoblju uz brojne redovne zadaće dodatno koordinirao i opsežnim aktivnostima u vezi s pandemijom Covid-19, kao i aktivnostima u svrhu otklanjanja i sanacije posljedica potresa na području Grada Zagreba i Sisačko-moslavačke županije te organizacijom nužnog smještaja stanovništva na pogođenom području, te da je zbog svega navedenog propustio rok za pravodobno podnošenje imovinske kartice.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Slijedom navedenog, u ovom postupku nesporno je utvrđeno da obveznik Damir Trut nije podnio imovinsku karticu za 2021.godinu do 31. siječnja 2022 godine, počinio je povredu članka 10. stavka 4. ZSSI-a.

Povjerenstvo pritom ističe kako je obveznik i nadalje u obvezi podnijeti imovinsku karticu za 2021. godine te ga poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznik prilikom ranijih obnašanja dužnosti podnosio imovinske kartice, kao i da je uredno ispunio obvezu za 2022. godinu do 31. siječnja 2023. godine. Nadalje, treba uzeti u obzir i da je povodom prestanka obnašanja dužnosti pomoćnika ministra unutarnjih poslova, dana 21. rujna 2021. godine, podnio imovinsku karticu, čime su Povjerenstvo i javnost ipak dobili uvid u njegovo posljednje imovinsko stanje za većinski dio 2021. godine. Ujedno i sam obveznik priznaje vlastiti propust, pravdajući se činjenicom povećanog opsega posla uslijed pandemije, elementarnih nepogoda i ratnih zbivanja u Ukrajini, ali Povjerenstvo ističe da je neovisno o tome dužan poštivati odredbe Zakona temeljem kojeg ima status obveznika. Nadalje, uzeto je obzir da protiv obveznika kod Povjerenstva nije ranije niti vođen postupak za povrede ZSSI-a- te slijedom toga, kao i temeljem naprijed navedenih okolnosti, Povjerenstvo smatra da je izricanje sankcije opomene svrsishodno u konkretnom slučaju.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Damir Trut, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana